## Rješenje Ustavnog suda Republike Hrvatske broj: U-IIIA-170/2003 od 17. listopada 2003.

### NN 179/2003 (12.11.2003.), Rješenje Ustavnog suda Republike Hrvatske broj: U-IIIA-170/2003 od 17. listopada 2003.

# USTAVNI SUD REPUBLIKE HRVATSKE

2639

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, rješavajući o ustavnoj tužbi M. T., na sjednici održanoj
dana 17. listopada 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Ustavnu tužbu je podnio M. T., osuđenik na izdržavanju
zatvorske kazne u KZ Lepoglava, te njome traži postupanje Ustav­nog suda u
smislu odredaba članka 63. Ustavnog zakona o Ustavnom sudu Republike Hrvatske
(»Narodne novine«, broj 49/02 – pročišćeni tekst, u daljnjem tekstu: Ustavni
zakon), zbog nerazumno dugog nedonošenja odluke u povodu njegovog, kako navodi,
zahtjeva za obustavu izvršenja pravomoćne presude, broj: Kž-654/97 od 24.
lipnja 1998. godine.

Podnositelj je presudom Županijskog suda u Sisku,
broj: K-18/96 od 9. svibnja 1997. godine, odnosno presudom Vrhovnog suda
Republike Hrvatske, broj: Kž-654/97 od 24. lipnja 1998. godine, pravomoćno osuđen
na zatvorsku kaznu u trajanju od 15 godina, zbog kaznenog djela iz članka 34.
stavka 2. točaka 1. i 4. KZRH, u vezi s člankom 17. OKZRH.

Navedeni zahtjev podnositelja za obustavu izvršenja
pravo­moćne presude zaprimljen je u Županijskom sudu u Sisku dana 7. svibnja
2002. godine, a proslijeđen je predsjedniku tog Suda 11. prosinca 2002. godine,
kao pritužba osuđenika, te do podnošenja ustavne tužbe, 16. siječnja 2003.
godine, kako ističe podnositelj, o njemu nije donesena odluka.

Podnositelj ustavne tužbe smatra, da se radi o hitnom
slučaju, budući da se on, prema vlastitom tumačenju odredaba kaznenog postupka,
nalazi u zatvoru na temelju presude čije izvršenje po zakonu nije dopušteno.
Stoga drži da su mu nedo­nošenjem odluke povodom njegovog zahtjeva povrijeđena
ustavna prava.

*Ne
postoje pretpostavke za postupanje Ustavnog suda u smislu odredaba članka 63.
Ustavnog zakona.*

2. Prema odredbi članka 63. stavka 1. Ustavnog
zakona, Ustavni sud će pokrenuti postupak po ustavnoj tužbi i prije nego što je
iscrpljen pravni put, u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim poje­dinačnim aktom grubo vrijeđaju ustavna prava, a potpuno
je razvidno da bi nepokretanjem ustavnosudskog postupka za podnositelja ustavne
tužbe mogle nastati teške i nepopravljive posljedice.

Prema članku 63. stavku 2. Ustavnog zakona, u odluci
kojom usvaja ustavnu tužbu zbog nedonošenja akta u razumnom roku iz stavka 1.
tog članka, Ustavni sud će nadležnom sudu odrediti rok za donošenje akta kojim će
taj sud meritorno odlučiti o pravima i obvezama podnositelja.

Iz navedenog slijedi da će Ustavni sud pokrenuti
postupak po ustavnoj tužbi podnesenoj na temelju odredaba članka 63. Ustavnog
zakona – zbog dugotrajnosti postupka, samo u slučaju kada sud nije u razumnom
roku meritorno odlučio o pravima i obvezama podnositelja, dakle kada nije u
razumnom roku donio akt kojim se meritorno odlučuje o pravima i obvezama
stranke.

U konkretnom slučaju Županijski sud u Sisku, sukladno
mjerodavnim postupovnim zakonskim propisima, nije niti trebao donijeti nikakvu
odluku, budući da mjerodavni zakon ne poznaje vrstu zahtjeva kakvog je
podnositelj tom Sudu podnio, niti pred­viđa obvezu donošenja bilo kakve sudske
odluke s tim u svezi.

Slijedom navedenog, niti povodom predmetne ustavne tužbe
ne postoje pretpostavke za postupanje Ustavnog suda u smislu odredaba članka
63. Ustavnog zakona.

3.
Odredbom članka 32. Ustavnog zakona propisano je da će Ustavni sud rješenjem
odbaciti zahtjev, prijedlog ili ustavnu tužbu ako nije nadležan za odlučivanje,
ako su nepravodobni i u drugim slučajevima kada ne postoje pretpostavke za odlučivanje
o biti stvari, pa je temeljem navedene odredbe riješeno kao u točki I. izreke.

4. Odluka o objavi (točka II. izreke) temelji se na
odredbi članka 29. Ustavnog zakona.

Broj: U-IIIA-170/2003
Zagreb, 17. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 179/2003-2639